b'\n_START_ARTICLE_\nLietuvos kompiuterinink\xc5\xb3 s\xc4\x85junga\n_START_PARAGRAPH_\nLietuvos kompiuterinink\xc5\xb3 s\xc4\x85junga \xe2\x80\x93 Lietuvos kompiuterinink\xc5\xb3, informatikos specialist\xc5\xb3 ir m\xc4\x97g\xc4\x97j\xc5\xb3 k\xc5\xabrybin\xc4\x97 visuomenin\xc4\x97 organizacija, veikianti Vilniuje, Gele\xc5\xbeinio Vilko g. 12-113.\n_START_SECTION_\nIstorija\n_START_PARAGRAPH_\nLietuvos kompiuterinink\xc5\xb3 s\xc4\x85jungos steigiamasis suva\xc5\xbeiavimas \xc4\xafvyko 1989 m. rugs\xc4\x97jo 19\xe2\x80\x9321 d. Oficialiai LIKS \xc4\xafregistruota 1990 m. sausio 29 d. Nuo 1998 m. Europos informatikos profesional\xc5\xb3 s\xc4\x85jungos (CEPIS), nuo 2001 m. Tarptautin\xc4\x97s informacijos apdorojimo federacijos (IFIP) nar\xc4\x97. Nuo 1996 m. Intelektikos sekcija yra tikroji Europos kompiuterin\xc4\x97s intelektikos koordinacinio komiteto (ECCAI) nar\xc4\x97. Nuo 2000 m. Lietuvos kompiuterinink\xc5\xb3 s\xc4\x85junga yra ECDL fondo nar\xc4\x97. Turi apie 500 nari\xc5\xb3 (2008 m.).\n_START_SECTION_\nVeikla\n_START_PARAGRAPH_\nKas dveji metai organizuoja Kompiuterinink\xc5\xb3 dienas, per kurias vyksta informatikos mokslinink\xc5\xb3, informacijos technologij\xc5\xb3 specialist\xc5\xb3 ir pedagog\xc5\xb3 konferencijos, seminarai, reguliariai rengia dirbtinio intelekto mokslinink\xc5\xb3, informacijos technologij\xc5\xb3 mokytoj\xc5\xb3, universitet\xc5\xb3 ir kolegij\xc5\xb3 informatikos katedr\xc5\xb3 ved\xc4\x97j\xc5\xb3 seminarus, atlieka informatikos \xc4\xafstatym\xc5\xb3 projekt\xc5\xb3 ir programin\xc4\x97s \xc4\xafrangos paket\xc5\xb3 ekspertizes, vykdo \xc4\xafvairius projektus. Lietuvos kompiuterinink\xc5\xb3 s\xc4\x85jung\xc4\x85 valdo nari\xc5\xb3 suva\xc5\xbeiavimas ir jame renkama taryba, vykdomasis organas \xe2\x80\x93 valdyba.'